Boeke-oase | byderhand
‘n Byderhand-uitstappie: Hoërskool Promosa
November 3, 2015 November 3, 2015 ~ byderhand2015	~ Lewer kommentaar
Dertien entoesiastiese Promosa-leerders, ‘n jong juffrou en Byderhand-assistente het ‘n wilde dag vol avonture gehad. Ons het die dag afgeskop met ‘n melkskommel, ‘n kortverhaal en, natuurlik, ‘n inkleurkaart by die Boeke-Oase. Ons volgende avonture het vir ons in die Botaniese Tuin gewag: digkuns, beeldhouwerk en ‘n piekniek onder die bome. Julle dink seker teen die tyd al “hokaai!” Maar as dit kom by Byderhand is “hokaai!” slêng vir ‘gimme more!’ Ons het die dag met ‘n koue koeldrank, ‘n spookstorie en ‘n tienertoneel, by die Hoër Tegniese skool, afgesluit. ‘n Paar besoekers – onder andere juffrou Leonora, ‘n Skryfskunsstudent en assistente in die Skryfkunsdepartement deel opgewonde hulle avonture, gedagtes en waarnemings van die uitstappie.
Twee van die Rusplekstorie-skrywers: Jenna-Leigh Schoeman en Leonora van Rooyen in die Boeke-oase
Boeke-oase – Rusplekstories
Leonora van Rooyen en 13 van haar graad 11-leerders van Promosa het op Dinsdag, 7 Oktober 2015, na die Boeke-oase gekom waar hulle getrakteer is met melkskommels en waar hulle van ons Rusplekstories kon lees. Die leerlinge het dit baie geniet en in die onderskeie onderhoude wat daar tydens hierdie geleentheid gevoer is, het ons baie positiewe terugvoer gekry. Verskeie studente het gesê dat hulle nie verwag het dat dit só lekker sou wees nie, en dat hulle baie uitsien na die res van die dag, waartydens hulle onder andere ook die Botaniese Tuin en die HTS sou besoek. Hoewel die Blackberry-selfone nie so lekker wou saamwerk nie, het baie van die leerders twee-twee stories gelees – sommige van hulle het selfs die stories vir mekaar gelees.
’n Interessante opmerking wat een van die leerlinge gemaak het, is dat dit vir haar lekkerder en makliker is om die QR-kode te gebruik en die storie op die selfoon te lees, as om die hardekopie te lees. Dit is ’n nuwe ervaring en iets wat elke leser en belangstellende se nuuskierigheid prikkel!
Die leerlinge het die Rusplekstories baie geniet en het nie vir een oomblik teruggedeins om tydens ’n onderhoud vrae te beantwoord oor hulle ervarings nie. – Ellari Snyders
Botaniese Tuin – Tuinverse en Tuinversies
Na ‘n lekker melkskommel en ‘n goeie paar kortverhale agter die blad, het die assistente en die leerders by die Botaniese Tuin aangekom. Die leerders het met groot entoesiasme die tuinverse in die tuin loop soek. So paar van hulle het al agter juffrou Leonora aangewandel en saam na die gedigte geluister. ‘n Paar ander het besluit om hul eie koers te vat en op hulle eie die gedigte te geniet. Na enkele hiccups met selfone wat nie werk nie, het hulle uiteindelik al die wegkruipskatte, gevind. Teen dié tyd was almal al dood van die honger en moeg geloop. So gaan ontspan hulle toe onder die groot bome en werk aan ‘n verrassing vir die projekleier terwyl die assistente heel fluks piekniekpakkies aandra. Na almal ‘rondepens’ geëet het, het prof Greyling, die projekleier, weer bietjie kom gesels. Dis toé dat die leerders uithaal en wys: “Die sagtrappad, die dennepad, die grasmatras, hou my voete vas.” sing hulle prof Greyling se tuinversie. Met haar aanmoediging rap Jenna-Leigh Schoeman boonop vir ons dieselfde versie. Dit is veilig om te sê dat die tuinvers-ekspidie tonne pret was! – Anja Venter
Hoër Tegniese Skool – Dwaalverhaal
Teen die tyd wat ons by die Dwaalverhaal uitgekom het was almal al moeg en warm, maar gedetermineerd om die projek te voltooi. Op elke punt het Jenna-Leigh Schoeman die verhaal vir haar klasmaats voorgelees. Die interaksie tussen leser, hoorder en die omgewing het gesorg vir ’n besonderse belewenis. Die videos was ‘n lekker kyk ervaring so in die stap van die een punt na die volgende.
Die tienertonele was ‘n gepaste manier om ‘n lang maar opwindende dag af te sluit. Dit was ‘n verligting om net te kon terugsit en kyk na die toneelstukke Dubbeldrie en Jaarblad – altwee goed opgevoerde stukke wat lank in mens se gedagtes sal bly draai. ‘n Aangename verrassing was toe die leerlinge vir Elma Postma raakloop en saam met haar ’n foto kon neem. – An-Mari Fouché
Juffrou Leonora se kommentaar op facebook
Wat ‘n onvergeetlike ervaring. Na al’s kan ons agteroor sit en reflekteer op ‘n goeie tyd van lees, luister en kyk. Dit was maar nou net een van die tye waar jy as leser voel dat jy deel is van die storie, want jy bevind jou op die presiese plek waar dit afspeel, reg in die middel van die gebeure. Jy word deel van die storie en dit sonder dat jy ‘n boek hoef oop te maak. Ek sal beslis weer op dié uitstappie gaan.
Rusplekstories in die Boeke-oase
Skakel ~ September 1, 2015 September 2, 2015 ~ byderhand2015	~ Lewer kommentaar
‘n Kortverhaal saam met ‘n koppie koffie, ‘n kinderverhaal saam met ‘n koeldrank … Dit is die ervaring wat lesers kan verwag van Rusplekstories in die Boeke-oase.
Die Boeke-oase is die Aardklopkuierplek vir boekliefhebbers. Vir die duur van die fees word die Bennie Pienaarsaal in ‘n boekwinkel, gespreksruimte en opslaanrestourant omskep. Dit is hier waar Rusplekstories in samewerking met die ATKV aangebied word. ‘n Opwindende nuwe koffiewinkel op die Bult, Station Coffee Co., behartig vanjaar die restourant in die binnehof. (Die Bennie Pienaarsaal of Gebou B2, NWU is in Hoffmanstraat oorkant die park op die Bult.)
Die versoek aan die skrywers was om ‘n bydrae te lewer in die vorm van ‘n kortverhaal of kinderverhaal wat in Potchefstroom of omgewing afspeel. Die Rusplekstoriesskrywers, wat almal een of ander verbintenis met Potchefstroom het, sluit gevestigde sowel as jong skrywers in. Onder die bekende en bekroonde skrywers is mense soos Sophia Kapp, Hans du Plessis, Leon de Villiers, Harry Kalmer, Marlize Hobbs en Helene de Kock. ‘n Hele paar van die skrywers is oudstudente in Skryfkuns, soos onder andere Frederick J. Botha, Susan Lourens, Deon Meiring, Leonora van Rooyen en Anneretha Grobler.
‘n Interessante verskeidenheid kortverhale wag op die leser – dit sluit in liefdesverhale soos dié deur Nelia Engelbrecht en Helene de Kock tot meer literêre kortverhale deur skrywers soos Roela Hattingh en Harry Kalmer. Verder is daar ‘n misdaadverhaal, verhoudingsverhale, verhale oor die ouderdom en afskeid – verhale oor mense, plekke en ervarings in Potchefstroom.
Vir kinders is daar ‘n handvol oorspronklike kinderstories deur skrywers en kunstenaars soos Flip Hattingh, Leon de Villiers, Deon Meiring en Zinelda McDonald.
Die inligting van die skrywers by Rusplekstories op die webtuiste verklap iets van die skrywers se belangstelling in en verbintenis met Potchefstroom:
“Potchefstroom is veral die plek waar ek begin dink het. Dis hier waar my vrae plek gemaak het vir onaanvaarbare antwoorde. Oomblikke wat soos foto’s opduik: piekniek en grootdoop in die Mooirivier; kerkkruipery; ja-stemme, massavergaderings, maaskaaskoekies van Turkstra; Thalia; kaalvoetloop oor die kampus; toweragtige verbintenis met taal en tydgenote.” (Roela Hattingh)
“Marlize was ses jaar lank ‘n maatskaplike werker in Potchefstroom waar sy Potch Multisorg se Psigiatriese afdeling intiem leer ken het … en daardeur natuurlik die mense van die dorp.” (Marlize Hobbs)
“Hans du Plessis was tussen 1981 en 2011 aan die Potchefstroomkampus van die NWU verbonde, eers as professor in Afrikaanse taalkunde en sedert 1990 as direkteur van die ATKV-skryfskool van die NWU. Hy het reeds ses digbundels en nege romans gepubliseer. Heelparty van die romans speel in Potchefstroom en omgewing af.”
“Harry Kalmer is die skrywer van 23 toneelstukke en nege boeke prosa. Tussen 1999 en 2012 is 13 van sy toneelstukke by Aardklop gesien. Hy was die eerste wenner van die Ashanti Gold Aardklop prys.”
“Die meeste van Leon de Villiers se skryfwerk (kinder en jeugboeke soos onder andere Erik en die kiddodinges, Droomoogdiepgrawer en Maroelaboomstories), het in en om Potchefstroom gebeur waar hy tussen 1997 en 2009 gewoon het. Leon het steeds `n naweekplasie in die Vredefortkoepel digby Potch. Leon se jeugboek Die pro, is in 2015 verfilm en vertoon binnekort op die silwerdoek.”
Deon Meiring is liedjieskrywer, sanger en kitaarspeler in die groepe Glaskas en Dans Dans Lisa en het in September 2014 sy solo debuut gemaak met sy kortspeler “Die Slaapkamersessies”. Vir die projek het hy saamgespan met Zinelda McDonald wat tydens haar studies in Grafiese Ontwerp aan die NWU se Potchefstroomkampus haar liefde vir kinderboekillustrasie ontdek het.
So maak mens om die verhale in die Boeke-oase te kan lees:
1) Bestel iets te drinke
2) Vra die kelner vir ‘n Rusplekstorie QR-kode
3) Skandeer die QR-kode met ‘n QR-leser op jou selfoon
4) Lekker lees!